ຄວາມຫຼົ້ມແຫຼວ ຂອງ ລັດຖະບານລາວ ໃນການ ຈັດຫາ ວຽກເຮັດ ໃຫ້ປະຊາຊົນ
ທ່ານ​ລຽນ ທິແກ້ວ ກ່າວ​ວ່າ ມັນ​ມີ​ບັນຫາ ​ຄົນ​ຢູ່ຊົນນະບົດ ​​ຍົກຍ້າຍເຂົ້າ​ຕົວ​ເມືອງ ຍ້ອນບໍ່ມີວຽກເຮັດ​​ ບາງ​ເທື່ອ​ກໍ​ຍ້ອນ​​ລັດຖະບານ ​ບໍ່ມີນະ​ໂຍບາຍ​ ທີ່​ຈະ​ເຮັດ​ໃຫ້​​ກະສິກອນ ຕິດ​ພັນ​ນຳ​ ໂຄງການ​ລົງ​ທຶນ​ ຂອງ​ພາກ​ເອກ​ກະ​ຊົນ.
ຄວາມຫຼົ້ມແຫຼວ ໃນການສ້າງວຽກເຮັດງານທຳໃນລາວ ເຮັດໃຫ້ມີການອົບພະຍົບ ແຮງງານຈາກຊົນນະບົດເຂົ້າມາເມືອງຫຼາຍຂຶ້ນ ທັງຍັງມີການເດີນທາງໄປລັກລອບ ທຳງານໃນໄທເພີ່ມຂຶ້ນນັບມື້ອີກດ້ວຍ ຊົງຣິດ ໂພນເງິນ ມີລາຍງານຈາກບາງກອກ ທ່ານ ລຽນ ທິແກ້ວ ລັດຖະມົນຕີວ່າການກະຊວງກະສິກຳແລະປ່າໄມ້ ຢືນຢັນວ່າ ການຈັດຕັ້ງປະຕິບັດແຜນການພັດທະນາເສດຖະກິດແລະສັງຄົມ ທີ່ບໍ່ເປັນໄປຕາມ ເປົ້າໝາຍທີ່ວາງໄວ້ ໂດຍສະເພາະ ກໍແມ່ນການທີ່ບໍ່ສາມາດສ້າງວຽກເຮັດງານທຳ ໃຫ້ກັບປະຊາຊົນໃນເຂດຊົນນະບົດ ໄດ້ຕາມແຜນການນັ້ນ ຖືເປັນສາເຫດສຳຄັນ ທີ່ເຮັດໃຫ້ເກີດບັນຫາການອົບພະຍົບຫຼືການເຄື່ອນຍ້າຍແຮງງານຈາກຊົນນະບົດ ເຂົ້າມາໃນຕົວເມືອງຕ່າງໆຫຼາຍຂຶ້ນນັບມື້ ທັງຍັງປາກົດມີແຮງງານລາວຈຳນວນຫຼາຍ ໄດ້ພາກັນເດີນທາງຕໍ່ ໄປລັກລອບທຳງານໂດຍຜິດກົດໝາຍ ໃນໄທເພີ້ມຂຶ້ນ ຢ່າງຕໍ່ ເນື່ອງອີກດ້ວຍ ໂດຍສະພາບບັນຫາ ດັ່ງກ່າວເກີດຂຶ້ນຈາກ 2 ສາເຫດທີ່ສຳຄັນດ້ວຍກັນ ຄືການທີ່ ພາກລັດຖະບານລາວ ຍັງບໍ່ມີນະໂຍບາຍສົ່ງເສີມການຜະລິດຂອງກະເສດຕະກອນ ທີ່ຕິດພັນກັບພາກທຸລະກິດເອກກະຊົນ ແລະການພັດທະນາຕ່າງໆທີ່ສຸມໃສ່ເຂດຕົວ ເມືອງຫຼາຍກວ່າເຂດຊົນນະບົດ ຈຶ່ງເຮັດໃຫ້ບໍ່ມີການສ້າງວຽກເຮັດງານທຳໃນເຂດ ຊົນນະບົດ ຢ່າງພຽງພໍ ແລະຜົນທີ່ຕາມມາກໍຄືການຫຼັ່ງໄຫຼເຂົ້າມາ ໃນເຂດເມືອງຂອງ ກຳລັງແຮງງານຈາກເຂດຊົນນະບົດນັ້ນເອງ ດັ່ງທີ່ທ່ານລຽນ ທິແກ້ວ ໃຫ້ການຢືນຢັນ ວ່າ: ແຕ່ຢ່າງໃດກໍຕາມ ການທີ່ແຮງງານລາວສ່ວນໃຫຍ່ ເປັນແຮງງານທີ່ບໍ່ມີຝີມື ກໍນັບ ເປັນປັດໄຈນຶ່ງທີ່ເຮັດໃຫ້ໄດ້ຮັບຄ່າຈ້າງຕ່ຳກວ່າງານມີຝີມືຊາວຕ່າງຊາດທີ່ໄດ້ຂຶ້ນ ທະບຽນ ໄວ້ກັບກະຊວງແຮງງານແລະສະຫວັດດີການສັງຄົມຂອງລາວ ຈຳນວນ 22,766 ຄົນ ແລະເຊື່ອວ່າຍັງມີແຮງງານຊາວຕ່າງຊາດອີກຫຼາຍກວ່າ 30,000 ຄົນ ທີ່ຍັງບໍ່ໄດ້ຂຶ້ນທະບຽນຢ່າງຖືກຕ້ອງກັບທາງການລາວ ນອກຈາກນີ້ ການທີ່ລາວບໍ່ສາມາດ ຕອບສະໜອງແຮງງານມີຝີມືໃຫ້ກັບບໍລິສັດ ຕ່າງຊາດໃນລາວໄດ້ຢ່າງພຽງພໍນັ້ນ ຍັງເຮັດໃຫ້ລັດຖະບານລາວຕ້ອງອະນຸຍາດ ໃຫ້ຈ້າງແຮງງານຊາວຕ່າງຊາດໄດ້ຫຼາຍໝື່ນຄົນ ໃນຂະນະທີ່ແຮງງານລາວ ສ່ວນຫຼາຍພາກັນເດີນທາງໄປທຳງານໃນໄທ ເພາະໄດ້ຄ່າຈ້າງສູງກວ່າໃນລາວ ໂດຍກະຊວງແຮງງານໄທ ໄດ້ອະນຸຍາດໃຫ້ແຮງງານລາວທຳງານໃນໄທ ໄດ້ ຢ່າງຖືກຕ້ອງຕາມກົດໝາຍ ຈຳນວນ 158,000 ກວ່າຄົນໃນປັດຈຸບັນນີ້ ຫາກແຕ່ເຄືອຂ່າຍເພື່ອການຄຸ້ມຄອງແຮງງານຕ່າງດ້າວໃນໄທ ເຊື່ອວ່າມີແຮງງານ ລາວຫຼາຍກວ່າ 4 ແສນຄົນ ທີ່ລັກລອບທຳງານໃນໄທ ໃນປັດຈຸບັນ ໂດຍເຖິງແມ່ນ ວ່າ ຈະສ່ຽງຕໍ່ການຕົກເປັນເຫຍື່ອຂອງຂະບວນການຄ້າມະນຸດຂ້າມຊາດ ຫຼືສ່ຽງຕໍ່ ການຖືກຈັບແລະສົ່ງກັບຄືນລາວກໍຕາມ ຫາກແຕ່ພວກເຂົາເຈົ້າ ກໍຍອມສ່ຽງ ເພາະວ່າອັດຕາຄ່າຈ້າງຂັ້ນຕ່ຳໃນໄທສູງກວ່າໃນລາວເກີນກວ່າ 2 ເທົ່າຕົວນັ້ນເອງ ໂດຍລັດຖະບານລາວ ໄດ້ອະນຸຍາດໃຫ້ປັບຂຶ້ນອັດຕາຄ່າຈ້າງ ຂັ້ນຕ່ຳ ຈາກ 9 ແສນ ກີບ ເປັນ 1 ລ້ານ 1 ແສນກີບ ຕໍ່ເດືອນ ແລະໃຫ້ມີຜົນບັງຄັບໃຊ້ ຢ່າງເປັນທາງການ ນັບແຕ່ວັນທີ 1 ພຶດສະພາ 2018 ເປັນຕົ້ນມາ ຫາກແຕ່ວ່າຈາກການເກັບກຳຂໍ້ມູນ ກ່ຽວກັບການປະຕິບັດຄ່າຈ້າງຂັ້ນຕ່ຳ ຢູ່ໃນ 3,053 ຫົວໜ່ວຍທຸລະກິດໃນລາວ ທັງຍັງ ໄດ້ສຳພາດຜູ້ອອກແຮງງານລາວ 85F056 ຊຶ່ງໃນນີ້ເປັນແຮງງານລາງ 67,524 ຄົນ ທີ່ດຳເນີນການ ໂດຍກະຊວງແຮງງານ ເມື່ອບໍ່ນານມານີ້ ພົບວ່າຄ່າຈ້າງຂັ້ນຕ່ຳ ໃນຂະແໜງກະສິກຳ ຈະຕ້ອງຢູ່ໃນລະດັບ 1 ລ້ານ 1 ແສນກີບ ຂະແໜງອຸດສາຫະກຳ 1 ລ້ານ 2 ແສນກີບ ແລະຂະແໜງບໍລິການ 2 ລ້ານ 5 ແສນກີບ ຕໍ່ເດືອນ ຈຶ່ງຈະເຮັດ ໃຫ້ຜູ້ອອກແຮງງານ ສາມາດດຳລົງຊີວິດ ຢູ່ໄດ້ໃນສະພາວະ ຄ່າຄອງຊີບຕົວຈິງ ໃນປັດຈະບັນ